Predkladacia správa

Slovenskej republike ako zmluvnej strane Medzinárodného dohovoru o odstránení všetkých foriem rasovej diskriminácie, ktorý bol vyhlásený v Zbierke zákonov pod č. 95/1974, vznikla na základe článku 9 Dohovoru povinnosť podávať generálnemu tajomníkovi OSN správy o opatreniach prijatých na uvedenie práv uznaných v tomto Dohovore do spoločenského života a informovať o pokroku, ktorý sa pri využívaní týchto práv dosiahol. 

Východisková, druhá a tretia správa o implementácii Dohovoru (ďalej len ”Východisková správa”), ktorú Slovenská republika vypracovala v roku 1999, bola schválená uznesením vlády SR č. 619 dňa 14.júla 1999. Výbor na odstránenie rasovej diskriminácie (ďalej len ”Výbor”) ju zároveň s priloženou aktualizáciou tejto správy, ktorá zahŕňala obdobie implementačných zmien na Slovensku od augusta 1999 do júna 2000 posudzoval na svojom zasadnutí v auguste 2000 po ktorom prijal záverečné stanovisko (CERD/C/328/Add.1). Zhrnul v ňom pozitívne aspekty, ktoré Slovenská republika dosiahla v oblasti boja proti všetkým formám rasovej diskriminácie a intolerancie a vypracoval štandardné odporúčania, ktoré by Slovenská republika mala zvážiť a v prípade opodstatnenosti aj realizovať.

Podľa článku 9 odsek 1 písmeno b) Dohovoru vyplýva pre zmluvné strany záväzok predkladať periodické správy o implementácii ustanovení Dohovoru každé dva roky. Na základe uvedeného bol Ministerstvom zahraničných vecí SR v úzkej súčinnosti s Úradom vlády SR, Úradom splnomocnenkyne vlády SR pre rómske komunity, Ministerstvom spravodlivosti SR, Ministerstvom vnútra SR, Ministerstvom práce, sociálnych vecí a rodiny SR, Ministerstvom kultúry, Ministerstvom zdravotníctva SR, Ministerstvom školstva SR, Generálnou prokuratúrou SR a ďalšími inštitúciami vypracovaný návrh textu Štvrtej a piatej periodickej správy SR k predmetnému Dohovoru, ktorý predkladáme vláde SR na schválenie. Text Správy, ako aj kompletný materiál bol v rámci medzirezortného pripomienkového konania postúpený všetkým povinne pripomienkujúcim subjektom a vznesené pripomienky relevantného charakteru boli do textu správy zapracované. Súčasťou predkladaného materiálu je vyhodnotenie medzirezortného pripomienkového konania.

Správa bola vypracovaná na základe štrukturálnej koncepcie Dohovoru a nechýbajú v nej  odpovede na odporúčania prezentované Výborom. Jej obsahom sú informácie o plnení záväzkov vyplývajúcich z jednotlivých článkov Dohovoru za obdobie od druhej polovice roku 2000 až do konca roku 2002 ako aj odpovede na odporúčania Výboru. Slovenská republika v nej informuje o všetkých relevantných legislatívnych zmenách a spoločenských aktivitách, ktoré sa v tomto období realizovali. Správa podrobne informuje o faktických opatreniach a konkrétnych krokoch vlády, orgánov štátnej správy ako aj o niektorých aktivitách mimovládneho sektoru za účelom napomáhania pri odstránení všetkých foriem rasovej diskriminácie a intolerancie v krajine.

V zmysle procedurálnych pravidiel Výboru bude Slovenská republika informovaná o termíne konania zasadnutia Výboru, na ktorom bude správa posudzovaná. Podľa zaužívanej praxe Výboru možno predpokladať, že posudzovanie správy prebehne na jar alebo na jeseň v roku 2004. Podľa zaužívanej praxe, Výbor po posúdení správ zvyčajne stanoví termín, ku ktorému mu má byť predložená ďalšia následná periodická správa.